Erling Christensen (S), 2002-04-30:
Jeg forstår godt, at justitsministeren er kort i sin indledning, når virkeligheden sådan rammer valgrusen.
På den anden side glæder det os også i Socialdemokratiet, at saglig argumentation og fakta endnu kan
nå at påvirke både justitsministeren og den konservative folketingsgruppe, at de ikke er helt upåvirkede af utallige drøftelser og fakta, som er kommet frem under de drøftelser vedrørende hastigheden, også her i Folketingssalen, og utallige møder i Færdselssikkerhedskommissionen, hvor man har fået dokumenteret, at hastigheden har indflydelse på antallet af uheld på vore veje og dermed også på antallet af dræbte og kvæstede i trafikken.
Selv den konservative ordfører, hr. Helge Adam Møller, har jo konstateret, hvad det betyder at miste herredømmet
over sit køretøj, når han har været på manøvrebanen, og hvordan en sådan situation påvirker en.
Det at miste herredømmet over sit køretøj fører jo til død og lemlæstelse på vejene.
Det kan føre til månedlange sygehusophold, og det gør friske unge og raske mennesker til grønsager.
Det har vi mødt, når vi har været til det ene møde
efter det andet over årene her.
Hvorfor bruger forslagsstillerne og de to regeringspartier ikke deres nyvundne magt til at gennemføre lovgivningens muligheder, det, vi fik gennemført ved den sidste ændring af færdselsloven i sidste folketingssamling, nemlig at give politi og kommuner mulighed for at lukke afsidesliggende vejstrækninger og pladser, således at særlig ungdommen under betryggende sikkerhedsforhold kan prøve deres hastighedsgrænser af?
Her kunne vi gøre en indsats for, at trafikanter på offentlige veje bliver fri for disse her fartdjævle, og hertil kan vi så også lægge store besparelser i politiet.
Det er igen dokumenteret efter weekendens politirazzia i Odense, hvor man i Fyens Stiftstidende fra i går fortæller, at 3 motorsagkyndige og 14 betjente fordelt på 6 motorcykler og 5 biler lørdag aften lagde en effektiv dæmper på unges lyst til at udfordre hinanden på hurtigheden.
Tænk hvis man gik i samarbejde med Dansk Motorsports Union og fik gennemført disse muligheder.
Tænk hvad man kunne spare af ressourcer i politiet.
Tænk på, at man kunne undgå at gøre unge til kriminelle på vejen.
Nej, det interesserer man sig ikke for.
Nej, lad dem køre stærkt og køre om kap på motorvejen.
Man kunne bruge kræfterne på at lade vores unge under betryggende forhold prøve deres grænser af, spare politiets ressourcer og være fri for at få 180.000 overarbejdsdage i politiet og i samarbejde med Dansk Motorsports Union og kommunerne få det op at stå i stedet for at komme med sådan et populistisk forslag om at køre om kap på motorvejen.
Jeg beder ikke om en kvittering for den håndsrækning, jeg giver til ministeren, men jeg håber i hvert fald, at ministeren vil prøve at lytte til den, nemlig ungeprojektet.
Så forstår ministeren ikke debatten om differentieringen.
Hr. Ole M. Nielsen var i sin ordførertale
inde på, at niveauet for hastigheden på motorveje nok var passende, og de synspunkter, som hr. Ole M. Nielsen kom med, var jeg fuldstændig enig i.
Når jeg spurgte, hvorvidt motorveje var de rigtige områder at diskutere differentieret hastighedsgrænser på, er det jo, fordi vi i Trafikudvalget har fået flere henvendelser f.eks. fra borgmestre i Vestjylland og Midtjylland, hvor man har kigget på de der vejstrækninger med et meget lavt antal motorkøretøjer, døgntrafik, og der synes jeg, at man kunne diskutere det.
Men ikke på motorvejene.
Når man i Tyskland har lavere færdselstal, som hr. Ole M. Nielsen spurgte til,
er det, fordi indersporet på de tosporede motorveje i Tyskland er optaget af lastbiler, og de yderste er til personbiler.
Derfor kan man ikke køre stærkt.